REGULAMENTUL (CE) NR. 770/2008 AL COMISIEI
din 1 august 2008
de modificare a Regulamentului (CE) nr. 349/2005 de stabilire a normelor privind finanțarea comunitară a măsurilor de urgență și a campaniei de combatere a anumitor boli ale animalelor în temeiul Deciziei 90/424/CEE a Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42 punctul 8a,
întrucât:
(1)
Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (2) stabilește modalitățile de participare financiară a Comunității la programele de eradicare a bolilor animalelor.
(2)
Regulamentul (CE) nr. 349/2005 al Comisiei (3) se aplică participărilor financiare ale Comunității de care beneficiază statele membre pentru cheltuielile eligibile în ceea ce privește anumite măsuri de eradicare a bolilor animalelor.
(3)
Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (4) stabilește noi măsuri de combatere a acestei boli, chiar în cazul unui virus slab patogen.
(4)
Decizia 90/424/CEE, astfel cum a fost modificată prin Decizia 2006/53/CE (5), prevede că o participare financiară a Comunității poate fi acordată pentru anumite măsuri de eradicare puse în aplicare de statele membre pentru a lupta împotriva gripei aviare. Articolul 3a din respectiva decizie subordonează participarea financiară a Comunității în vederea eradicării gripei aviare condiției ca măsurile minime de combatere a acestei boli, stabilite de Directiva 2005/94/CE, să fi fost puse în aplicare.
(5)
Prin urmare, textul Regulamentului (CE) nr. 349/2005 ar trebui actualizat pentru a ține cont de această modificare.
(6)
Regulamentul (CE) nr. 349/2005 prevede că asistența financiară a Comunității se acordă în special pe baza unei cereri de rambursare însoțite de un raport financiar, cuprinzând o secțiune „despăgubire adecvată” și o secțiune „costuri operaționale”. După cum este deja cazul în ceea ce privește introducerea secțiunii „despăgubire adecvată”, introducerea secțiunii „costuri operaționale” a respectivului raport financiar ar trebui să fie corelată cu notificarea deciziei specifice privind stabilirea asistenței financiare.
(7)
Prin urmare, Regulamentul (CE) nr. 349/2005 ar trebui modificat în consecință.
(8)
Măsurile prevăzute în prezentul regulament sunt conforme cu avizul Comitetului pentru fondurile agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 349/2005 se modifică după cum urmează:
1.
La articolul 1, alineatul (1) se înlocuiește cu următorul text:
„(1) Prezentul regulament se aplică participărilor financiare ale Comunității de care beneficiază statele membre pentru cheltuielile eligibile definite la articolele 3, 4 și 5 din prezentul regulament, în ceea ce privește măsurile de eradicare a bolilor și în situațiile prevăzute:
(a)
la articolul 3 alineatul (1) și la articolul 3a alineatul (1) din Decizia 90/424/CEE, cu excepția bolilor care afectează ecvideele;
(b)
la articolul 4 alineatele (1) și (2), la articolul 6 alineatul (2) și la articolul 11 alineatul (1) din decizia menționată.”
2.
La articolul 2 primul paragraf, litera (d) se înlocuiește cu următorul text:
„(d)
«cheltuieli necesare»: cheltuielile suportate pentru cumpărarea de echipament sau de servicii prevăzute la articolul 3 alineatul (2) prima, a doua și a treia liniuță, la articolul 3a alineatul (3) a doua liniuță și la articolul 11 alineatul (4) litera (a) punctele (i)-(iv) și litera (b) din Decizia 90/424/CEE, ale căror natură și legătură directă cu cheltuielile eligibile definite la articolul 3 din prezentul regulament au fost demonstrate;”.
3.
La articolul 3, literele (a) și (b) se înlocuiesc cu următorul text:
„(a)
despăgubirea rapidă și adecvată a proprietarilor constrânși la sacrificarea obligatorie a animalelor lor sau, după caz, la distrugerea obligatorie a ouălor, în conformitate cu articolul 3 alineatul (2) prima și a șaptea liniuță, cu articolul 3a alineatul (3) prima liniuță și cu articolul 11 alineatul (4) litera (a) punctul (i) din Decizia 90/424/CEE;
(b)
cheltuielile operaționale plătite și legate de măsurile de sacrificare și de distrugere obligatorii ale animalelor și ale produselor contaminate, de curățarea și dezinfecția spațiilor și de curățarea și dezinfecția sau distrugerea, după caz, a echipamentelor contaminate, în conformitate cu articolul 3 alineatul (2) prima, a doua și a treia liniuță, cu articolul 3a alineatul (3) a doua liniuță și cu articolul 11 alineatul (4) litera (a) punctele (i)-(iv) și litera (b) din Decizia 90/424/CEE;”.
4.
La articolul 7 alineatul (2), paragraful al doilea se înlocuiește cu următorul text:
„Secțiunea «costuri operaționale» a raportului financiar prevăzut la alineatul (1) litera (a) este introdusă sub formă de fișier electronic în conformitate cu anexa IV, în termen de șaizeci de zile calendaristice de la data notificării deciziei specifice privind stabilirea asistenței financiare.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 august 2008.